Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 677/13/3306	Považská Bystrica, 23.2.2015
EEČ : 2-26-22-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 2, odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Popis skutku
hoci bol ako otec podľa Zákona o rodine ako aj podľa rozsudku Okresného súdu XXXXX zo dňa 17.08.2011, právoplatného dňa 21.09.2011, povinný prospievať na výživu svojich detí, mal. XXXXX, nar. 26.01.1997, bytom u matky, sumou vo výške 100 Eur mesačne, a mal. XXXXX nar. 23.06.2005, bytom u matky, sumou vo výške 60 Eur mesačne, teda spolu sumou vo výške 160 Eur mesačne, ktoré výživné mal zasielať do 15. dňa  v  mesiaci vopred k rukám matky detí, XXXXX, bytom XXXXX, XXXXX, okr. Púchov, plneniu vyživovacej povinnosti sa od mesiaca október 2011 úmyselne vyhýbal tým, že na Slovensku bol dlhodobo dobrovoľne nezamestnaný,  od roku 2006 žil a pracoval v Írsku, na výživu svojich detí v Írsku, v Lednických Rovniach, okr. Púchov, ani na inom mieste pravidelne neprispieval, čím mu za obdobie od mesiaca október 2011 do mesiaca január 2015 vrátane vznikol dlh na výživnom v celkovej výške 4.300 Eur

lebo zanikla trestnosť činu

Odôvodnenie:
Poverený príslušník Okresného riaditeľstva PZ Pov. Bystrica, Obvodného oddelenia PZ Púchov, uznesením ČVS: ORP-470/PU-PB-2013 zo dňa 31.05.2013 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX za prečin zanedbania povinnej výživy podľa § 207 ods. 2 Tr. zák. v podstate na tom skutkovom základe, že hoci bol ako otec podľa Zákona o rodine povinný platiť výživné na základe rozsudku Okresného súdu XXXXX zo dňa 17.08.-2011, právoplatný a vykonateľný dňa 21.09.2011, na svoje deti mal. XXXXX, nar. 26.01.1997, a XXXXX, nar. 23.06.2005, vo výške 100 Eur na XXXXX 60 Eur na XXXXX, ktoré výživné mal poukazovať vždy do 15. dňa v mesiaci vopred k rukám matky detí, XXXXX, bytom XXXXX, XXXXX, vyživovaciu povinnosť si plnil nepravidelne v rôznych splátkach, čím mu za obdobie od októbra 2011 do mája 2013 vznikol dlh na výživnom v celkovej výške 1.670 Eur, pričom v kritickom období nepoberal žiadne dávky vyplácané Sociálnou poisťovňou, nebo vedený v evidencii uchádzačov o zamestnanie, jeho posledná evidencia bola od 23.11.2011 do 15.10.2012, kedy bol vyradený pre nespoluprácu, nepoberal dávky v hmotnej núdzi a od roku 2007 pracoval v Írsku. 

Následne, z dôvodu, že obv. XXXXX si aj naďalej neplnil svoju vyživovaciu povinnosť, bol skutok prekvalifikovaný na prečin zanedbania povinnej výživy podľa § 207 ods. 2, 3 písm. b/ Tr. zák. s poukázaním na § 138 písm. b/ Tr. zák. a vec bola z dôvodu zmeny vecnej príslušnosti odstúpená vyšetrovateľovi Okresného riaditeľstva PZ Pov. Bystrica, Odboru kriminálnej polície, kde bola ďalej vedená pod ČVS: ORP-727/OVK-PB-2013. 

Po skončení skráteného vyšetrovateľ PZ predložil prokurátorovi vyšetrovací spis, vedený v trestnej veci obv. XXXXX s návrhom na zastavenie trestného stíhania podľa § 215 ods. 1 písm. h/ Tr. por. s poukázaním na ustanovenie § 86 ods. 1 písm. a/ Tr. zák.

	Preskúmala som vyšetrovací spis ČVS: ORP-727/OVK-PB-2013 a dospela som k záveru, že predmetný návrh vyšetrovateľa PZ na zastavenie trestného stíhania je opodstatnený.

	Poškodená XXXXX  do zápisnice o výsluchu svedka - poškodeného zo dňa 09.02.2015 uviedla, že dlžné výživné bolo v celej výške uhradené a bolo tiež  uhradené bežné výživné za mesiac február 2015. Uviedla, že neplatenie výživného nemalo trvalo nepriaznivé následky pre deti. 

	Obvinený XXXXX do záznamu o preštudovaní vyšetrovacieho spisu zo dňa 09.02.2015 uviedol, že dlžné výživné bolo uhradené v celom rozsahu a požiadal o zastavenie trestného stíhania. 

	 Prečinu zanedbania  povinnej výživy podľa § 207 ods. 2, 3 písm. b/ Tr. zák. s poukázaním na § 138 písm. b/ Tr. zák. sa dopustí ten, kto sa najmenej tri mesiace v období dvoch rokov úmyselne vyhýba plneniu svojej zákonnej povinnosť vyživovať alebo zaopatrovať iného, a čin spácha závažnejším spôsobom konania - po dlhší čas. 

           Dôkazmi vykonanými v priebehu skráteného vyšetrovania bolo zistené, že obv. XXXXX svojím protiprávnym konaním, teda neplnením si vyživovacej povinnosti voči svojim deťom XXXXX v období od októbra 2011 do januára 2015 vrátane, po formálnej stránke naplnil všetky zákonné znaky skutkovej podstaty prečinu zanedbania povinnej výživy podľa § 207 ods. 2, 3 písm. b/ Tr. zák. s poukázaním na § 138 písm. b/ Tr. zák. 

           Podľa § 86 ods. 1 písm. a/ Tr. zák. trestnosť prečinu zanedbania povinnej výživy ( § 207 Tr. zák.) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	 S prihliadnutím k tomu, že obv. XXXXX si dodatočne splnil vyživovaciu povinnosť voči svojim deťom určenú súdom v celom rozsahu a trestný čin nemal trvalo nepriaznivé následky, trestnosť prečinu zanedbania povinnej výživy týmto zanikla, čo je v súlade s citovaným ustanovením § 86 ods. 1 písm. a/ Tr. zák.

	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu.

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Lenka Danihlíková
prokurátorka